去歲寓長沙遊道林嶽麓真天下絕景也今相去不遠無因再遊賦詩見意
作者：李綱
朝代：宋

paragraphs: 衡山之陬湘水濱，道林嶽麓天下少。
蟠岡複嶺相掩重，石磴松門遞縈繞。
經行多在煙靄間，臺殿半開雲木杪。
衲僧宴坐禪寂餘，朝磬暮鐘清杳杳。
憑髙曠望楚天闊，志氣已逐飛鴻矯。
橘洲楓浦指顧中，俯視更覺長沙小。
風檣浪舶千艘屯，丹樓粉堞百雉繚。
蒼茫曉色散平川，點綴殘霞映疏蓼。
從來篇翰誰最優，沈宋杜韓争表表。
古今塵跡散煙雲，獨有斯文傳不了。
隔年清賞回首空，斯欲再遊真漭渺。
蒼梧九疑雲漠漠，青草洞庭風嫋嫋。
有時幽夢一到之，覺來枕席清秋曉。
人間萬事不由人，安得忘情逐猿鳥。